Geležinkelio tiltas

Geležinkelio tiltas – tiltas, skirtas geležinkelio transportui pervažiuoti vandens kliūtį, kartais – tarpeklį ar kitą kliūtį, esančią žemumoje. Geležinkelio tiltas virš kitų kelių yra geležinkelio viadukas, tiltams priskiriamas statinys yra ir estakada.

Ilgiausias pasaulyje geležinkelio tiltas yra Danjango–Kunšano didysis tiltas Kinijoje (164 km ilgio), atidarytas 2011 m.Longest bridge. Guinnessworldrecords.com (tikrinta 2026-01-24). Aukščiausias geležinkelio tiltas taip pat yra Kinijoje – 2025 m. atidarytas Huadžiango Didžiojo kanjono tiltas (625 m aukščio).Wonder bridge. 2025-09-29, Chinadailyhk.com (tikrinta 2026-01-24).

Nuo XIX a. pradžios, kai atsirado geležinkelis, jam skirti tiltai buvo statomi naudojant įvairias technologijas, iki 1900 m. jie statyti daugiausia naudojant žmogaus darbo jėgą.The Construction of Railway Bridges Then and Now. Tandfonline.com (tikrinta 2026-01-24).

 Lietuvoje 

Pirmieji geležinkelio tiltai Lietuvoje pastatyti apie 1860 m. kartu su pirmaisiais geležinkeliais, kuriuos per Lietuvą tiesė Rusijos imperija. 1858–1862 m. pastatytas Kauno geležinkelio tiltas, 1862 m. – Vokės geležinkelio tiltas. Klaipėdos krašte tiltai pradėti statyti 1875 m. pagal Vokietijos imperijos projektus. Prasidėjus I pasauliniam karui, 1915 m. vokiečiai okupavo Lietuvą ir skubiai ėmėsi tiesti geležinkelius, taigi, ir tiltus. Tuo metu pastatytas ir technikos stebuklu laikytas Lyduvėnų geležinkelio tiltas.

2013 m. Lietuvoje buvo 559 geležinkelio tiltai, kuriuos prižiūrėjo įmonė „Lietuvos geležinkeliai“. Istorijos, architektūros ar kultūros požiūriu svarbiausia tiltai paskelbti Lietuvos kultūros vertybėmis. Ilgiausias ir aukščiausias Lietuvoje yra Lyduvėnų geležinkelio tiltas, nutiestas per Dubysos upę ir jos slėnius.Ilgiausias ir aukščiausias Lietuvoje Lyduvėnų geležinkelio tiltas atveriamas visuomenei. Ltg.lt (tikrinta 2026-01-24).

Bendras kelias tiltais ir viadukais sudaro 15 km. Daugiausia geležinkelio tiltų ir viadukų Lietuvoje yra gelžbetoninės konstrukcijos (445 statiniai, ilgis 9128 m), yra metalinių (73 statiniai, ilgis 5680 m) ir mūrinių (5 statiniai, ilgis 194 m). Senieji tiltai daugiausia su metalinėmis kniedytomis perdangomis ir akmeninėmis atramomis, nuo XX a. pradžios imtos naudoti plieno konstrukcijos.

 Šaltiniai